Opwindende nuus: ATKV-Natalia is oop vir besprekings | ATKV-Oorde
Opwindende nuus: ATKV-Natalia is oop vir besprekings
Dit is met groot opwinding dat die ATKV-bestuur die volgende inligting meedeel. ATKV Natalia is oop vir besprekings. Skakel gerus die oord by 031 916 4545 om uit te vind vanaf watter datum jy kan bespreek of bespreek aanlyn by https://www.atkvoorde.co.za/bespreek/.
Die oordpersoneel verlang na die geure van die braaivleisvure, kinders op hul fietse, roomys om die swembad en melkskommels in die Kits Koswerf, en sien daarna uit om julle binnekort weer op die oord te verwelkom. Ons sien daarna uit om elke gas weer met ope arms – of eerder met ŉ elmbooggroet – op die oord te verwelkom, en wil graag die volgende veranderinge onder julle aandag bring, sodat julle weet wat om te verwag wanneer julle ons besoek.
Wanneer ons u op die oord verwelkom, sal ons personeel ten alle tye hul maskers dra en hul hande ontsmet.
Daar sal skerms op wees by die ontvangs, winkel en restaurant vir u veiligheid, sowel as die veiligheid van ons personeel.
Elke besoeker (dus alle individue in ŉ gesin/groep) sal gevra word om ŉ COVID-19-vraelys te voltooi, hulle hande te ontsmet en om hul temperatuur te laat neem voordat hulle by ontvangs mag registreer.
Neem asseblief kennis dat ŉ afstand van minstens 1.5 m gehandhaaf moet word en dat sosiale tussenruimtes aangedui word. Dit is van kardinale belang dat hierdie reëls nagekom word.
Weens gesondheidsrisiko's sal kontantlose transaksies aangemoedig word (krediet-/debietkaart). Geen OTM is vir kontantonttrekkings op die oord beskikbaar nie.
Eenhede sal gereeld ontsmet word en tussen aankomste met higiëniese middels berook word. (ŉ Gesondheidsertifikaat sal vir elke eenheid deur die verskaffer uitgereik word.)
Neem ook asseblief kennis dat ŉ COVID-19 nakomingsbeampte aangestel is om ten alle tye ŉ veilige en higiëniese omgewing te verseker.
Eenhede en kampering:
Besprekings word tot ŉ besetting van 40% beperk gedurende die infaseringsperiode, om sosiale tussenruimtes te kan handhaaf.
Swembad (nie onderdak nie): Slegs 60 persone sal weens sosiale tussenruimtes op ŉ slag toegelaat word.
Glybaan: Die glybaan sal slegs in sessies oop wees (2 ure per dag), Sondae uitgesluit.
Strand met lewensredders (onderhewig aan die regulasies).
Snoekertafel (slegs 1 tafel).
Neem asseblief kennis dat die speletjieskamer ongelukkig gesluit sal bly en eers sal heropen wanneer die voorgeskrewe reëls verander.
Dit is immers ons pleit dat elke gas geduldig sal wees met die infaseringsperiode en die verantwoordelikheid sal opneem om na hul eie en hul familie se gesondheid, die gesondheid van die personeel en die ander gaste sal omsien deur die regulasies, soos deur die bestuur uiteengesit, na te kom. Lees gerus meer oor ATKV-oorde se gesondheids- en veiligheidsprotokolle: https://www.atkvoorde.co.za/covid-19-protokol/
Ons waardeer u geduld en verwelkom ook u mening. Ons sal steeds met die “nuwe normaal” streef om te verseker dat elke gas wat ons oord besoek sy/haar vakansie ten volle geniet en lekker by ATKV Natalia ontspan. Ons wag op u aankoms.